Document ID: 32004R1673

KOMISIJAS REGULA (EK) Nr. 1673/2004
(2004. gada 24. septembris),
ar ko nosaka kivi tirdzniecības normas
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopējo organizāciju (1) un jo īpaši tās 2. panta 2. punktu,
tā kā:
(1)
Kivi ietilpst to produktu skaitā, uz kuriem attiecas tirdzniecības normas, kas minētas Regulas (EK) Nr. 2200/96 I pielikumā. 1990. gada 16. februāra Komisijas Regula (EEK) Nr. 410/90, ar ko nosaka kvalitātes standartus kivi (2), ir vairākkārt mainīta. Lai radītu skaidrību, jāatceļ Regula (EK) Nr. 410/90, un ar 2004. gada 1. oktobri tā jāaizvieto ar jaunu regulu.
(2)
Šajā nolūkā un lai saglabātu starptautiskā tirgus caurskatāmību, jāņem vērā ANO/EEK FFV-46 normu par kivi tirdzniecību un tirgus kvalitātes kontroli, ko rekomendējusi ANO Eiropas Ekonomikas komisijas Lauksaimniecības produktu kvalitātes darba grupa (ANO/EEK).
(3)
Jauno normu piemērošanas mērķim jābūt: izņemt no tirgus neapmierinošas kvalitātes produktus, virzīt produkciju tā, lai tā apmierinātu patērētāju prasības un atvieglotu tirgus attiecības, balstoties uz godīgu konkurenci, palīdzot uzlabot produkcijas rentabilitāti.
(4)
Normas attiecas uz visiem tirdzniecības posmiem. Pārvadāšana lielos attālumos, noteikta ilguma uzglabāšana vai citas manipulācijas, kurām produkti pakļauti, var izraisīt zināmus bojājumus, kas rodas šo produktu bioloģiskās attīstības vai tiem raksturīgās bojāšanās dēļ. Šie bojājumi jāņem vērā, piemērojot normas tiem tirdzniecības posmiem, kas seko nosūtīšanai.
(5)
Attiecībā uz “Ekstra” kategorijas produktiem, kas jāšķiro un jāsagatavo tirgum īpaši rūpīgi, būtu jāņem vērā tikai svaiguma vai piebrieduma samazināšanās.
(6)
Šajā regulā paredzētie pasākumi ir saskaņā ar Augļu un dārzeņu pārvaldības komitejas atzinumu,
IR PIEŅĒMUSI ŠO REGULU.
1. pants
Tirdzniecības norma kivi, kas atbilst kodam NC 0810 50; ir izklāstīta pielikumā.
Norma attiecas uz visiem tirdzniecības posmiem, atbilstoši Regulas (EK) Nr. 2200/96 nosacījumiem.
Taču tajos posmos, kas seko nosūtīšanai, produktiem, atbilstoši normas noteikumiem, var būt:
a)
neliela svaiguma un piebrieduma samazināšanās;
b)
nelieli bojājumi, ko radījusi to attīstība un tiem raksturīgā bojāšanās, izņemot “Ekstra” kategorijā ietilpstošos produktus.
2. pants
Regula (EEK) Nr. 410/90 ir atcelta.
3. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šo regulu piemēro no 2004. gada 1. oktobra.
Šī regula uzliek saistības kopumā un tā tieši piemērojama visās dalībvalstīs.
Briselē, 2004. gada 24. septembrī

Labels: 3
17